I. UVOD

Oktobra 2008 se je med EU in Ukrajino začel dialog o liberalizaciji vizumskega režima. Evropska komisija je novembra 2010 ukrajinski vladi predložila akcijski načrt za liberalizacijo vizumskega režima. V njem je določen niz natančnih meril v zvezi s štirimi „sklopi“ tehnično pomembnih vprašanj, namen tega načrta pa je sprejetje zakonodajnega, političnega in institucionalnega okvira (faza 1) ter njegovo učinkovito in trajnostno izvajanje (faza 2). Šele ko so merila izpolnjena, lahko ukrajinski državljani, ki so imetniki biometričnih potnih listov, za namene kratkoročnega bivanja vstopijo v schengensko območje brez vizuma.

Komisija je septembra 2011 sprejela svoje prvo poročilo o napredku Ukrajine pri izvajanju akcijskega načrta za liberalizacijo vizumskega režima in predložila več priporočil za zaključek prve (zakonodajne in načrtovalne) faze načrta. Komisija je drugo poročilo o napredku objavila 9. februarja 2012, tretje pa 15. novembra 2013. Po tem, ko je Komisija objavila svoje četrto poročilo (27. maja 2014) in ga je Svet potrdil (23. junija 2014), je Ukrajina uradno začela drugo fazo akcijskega načrta, v kateri je bila opravljena ocena glede trajnostnega izvajanja zakonodajnega in političnega okvira.

Komisija je peto poročilo o napredku Ukrajine pri izvajanju akcijskega načrta za liberalizacijo vizumskega režima sprejela 8. maja 2015. V poročilu je bilo ugotovljeno, da je bil napredek ukrajinskih organov pri izvajanju druge faze akcijskega načrta za liberalizacijo vizumskega režima pomemben. V skladu z metodologijo, opredeljeno v akcijskem načrtu za liberalizacijo vizumskega režima, je Komisija organizirala ocenjevanja na kraju samem, ki so jih izvedli strokovnjaki iz držav članic EU. Poročilu je bila priložena ocena možnih migracijskih in varnostnih učinkov prihodnje liberalizacije vizumskega režima za ukrajinske državljane, ki potujejo v EU.

Šesto poročilo je drugo poročilo o napredku Ukrajine pri izvajanju druge faze akcijskega načrta za liberalizacijo vizumskega režima. Obravnava, kako učinkovito in trajnostno so ukrajinski organi izvedli merila iz druge faze v skladu s priporočili v petem poročilu Komisije. Ne preučuje meril, za katera se je v zadnjem poročilu štelo, da so bila že izpolnjena, saj je spremljanje pokazalo, da se še naprej izpolnjujejo. merila so: pravosodno sodelovanje v kazenskih zadevah ter pogoji in postopki za izdajo potnih listin in osebnih dokumentov.

Informacije o dejanskem stanju in ocene temeljijo na ugotovitvah ocenjevalnih misij EU, ki so v Ukrajini potekale od 31. avgusta 2015 do 2. oktobra 2015 za vse štiri sklope akcijskega načrta za liberalizacijo vizumskega režima in v katerih so sodelovali strokovnjaki iz držav članic EU ter uradniki Komisije, predstavniki ESZD in delegacija EU v Ukrajini. Dodatne informacije so bile pridobljene s poznejšimi sestanki in pogovori med Komisijo, ESZD in ukrajinskimi organi ter s poročiloma o napredku, ki ju je Ukrajina predložila 17. avgusta in 22. novembra 2015.

Poročilu je priložen delovni dokument služb Komisije, ki podrobneje obravnava razvoj dogodkov, opisanih v poročilu. Komisija v prilogi k delovnemu dokumentu služb Komisije v skladu z akcijskim načrtom za liberalizacijo vizumskega režima zagotavlja posodobljeno analizo in statistično pridobljene informacije o možnih migracijskih in varnostnih učinkih prihodnje liberalizacije vizumskega režima za ukrajinske državljane, ki potujejo v EU, na podlagi prispevkov pristojnih agencij EU in zainteresiranih strani. Ocena učinka prikazuje pričakovane glavne trende na področju migracij in varnosti. Prikazuje, da EU ostaja privlačna destinacija za migrante iz Ukrajine in da je treba spremljati morebitne migracijske in varnostne izzive.

2. OCENA UKREPOV V OKVIRU PREOSTALIH MERIL AKCIJSKEGA NAČRTA ZA LIBERALIZACIJO VIZUMSKEGA REŽIMA

2.1. Sklop 1: Varnost dokumentov, vključno z biometričnimi podatki